Vier gesoek ná moord op jong man‘n Vuurwapen wat op die moordtoneel gevind is (Foto: SAPD) Speurders van die Algoa Park-polisiestasie in Port Elizabeth is op die spoor van vier verdagtes wat na bewering Maandag vroegoggend betrokke was by die moord op ŉ 23-jarige man. Kol. Priscilla Naidu, polisiewoordvoerder, sê Denver Simons en ŉ vriend het die oggend omstreeks 01:00 in Corsastraat in Algoa Park gestap toe vier mans hulle skielik genader het. Hulle het twee van die mans geken. “Een van die mans was met ŉ vuurwapen gewapen en die ander drie het messe gehad.” Die vier mans het Simons en sy vriend met die wapens gedreig voordat hulle die twee begin deursoek het. “Hulle het R10 van die vriend gevat en Simons se selfoon en draagbare musiekspeler geëis. Simons het geweier om dit vir hulle te gee en dit het tot ŉ onderonsie gelei.” Simons is in die nek gesteek en is op die toneel dood. Die verdagtes het daarna gevlug en die musiekspeler agtergelaat. “ŉ Saak van moord en roof word ondersoek.” In ŉ afsonderlike voorval is die 18-jarige Stefano Rossouw se liggaam Dinsdagmiddag in Jackstraat, Missionvale, gevind. Daar word beweer dat Rossouw omstreeks 17:15 saam met drie mans in die straat geloop en oënskynlik oor geld gestry het. “Rossouw se liggaam is net daarna deur ŉ gemeenskapslid gevind. Hy het in ŉ plas bloed gelê en het ŉ oop wond aan sy kop gehad.” Die polisie ondersoek ŉ saak van moord. Enigiemand met inligting oor die voorvalle kan die Algoa Park-polisiestasie se speurdiens by 041 401 1061 of die Stop Misdaadnommer by 08600 10111 skakel.